b'\n_START_ARTICLE_\nEmil Kraepelin\n_START_SECTION_\nKarriere\n_START_PARAGRAPH_\nKraepelin blev l\xc3\xa6ge i 1878, professor i psykiatri i 1896 i Tartu, 1890 i Heidelberg og i 1903 i M\xc3\xbcnchen. Han var en af de ledende forskere i sin tid inden for det mentale omr\xc3\xa5de, og fik via sine skrifter, og sin omfattende undervisningsvirksomhed stor indflydelse. Han lagde v\xc3\xa6gt p\xc3\xa5 omhyggelig klinisk beskrivelse og klassifikation, og er s\xc3\xa6rlig kendt for sin klassificering af mentale diagnoser, som han inddelte i manio-depressiv psykose (nu kaldt Bipolar affektiv sindslidelse) og demens praecox, et af de begreber han skabte for det som senere blev kendt som schizofreni._NEWLINE_Kraepelin var omkring \xc3\xa5rhundredeskiftet (1900) en af f\xc3\xb8rerne i den moderne psykiatri, hvis systematik han \xc3\xa6ndrede i henhold til de erfaringer, han havde gjort ved at anvende den eksperimentelle psykologis metoder p\xc3\xa5 sindssygdomsformerne. Disse unders\xc3\xb8gelser bragte ham ogs\xc3\xa5 til at blive en ivrig talsmand for \xc3\xa5ndens hygiejne, der hidtil var fors\xc3\xb8mt i forhold til legemets. I klinikken fik hans unders\xc3\xb8gelser over de akutte sygdommes betingelser for sindssygdommenes opst\xc3\xa5en stor betydning, ligeledes unders\xc3\xb8gelser over den tid, de psykiske f\xc3\xa6nomener tager, associationerne, de psykiske sv\xc3\xa6kkelsestilstande, erindringsforfalskninger og meget andet. Ogs\xc3\xa5 forbrydelsernes psykologi studerede han ivrigt og i det hele statens stilling over for de sindssyge._NEWLINE_I 1917 oprettede han Die Deutsche Forschungsanstalt f\xc3\xbcr Psychiatrie i M\xc3\xbcnchen.\n_START_SECTION_\nH\xc3\xa6dersbevisninger\n_START_PARAGRAPH_\nI 1908 blev Kraepelin medlem af de svenske Kungliga Vetenskapsakademien og Kungliga Fysiografiska S\xc3\xa4llskapet i Lund.'